Document ID: 32011D0626

DEĊIŻJONI TA’ IMPLIMENTAZZJONI TAL-KUMMISSJONI
tat-22 ta’ Settembru 2011
li tagħti deroga għall-implimentazzjoni tar-Regolament (KE) Nru 762/2008 tal-Parlament Ewropew u tal-Kunsill dwar il-preżentazzjoni mill-Istati Membri tal-istatistika dwar l-akkwakultura fir-rigward tar-Repubblika Ċeka, il-Gran Dukat tal-Lussemburgu u r-Repubblika tal-Awstrija
(notifikata bid-dokument numru C(2011) 6533)
(It-testi biċ-Ċek, bil-Franċiż u bil-Ġermaniż biss huma awtentiċi)
(2011/626/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 762/2008 tal-Parlament Ewropew u tal-Kunsill tad-9 ta’ Lulju 2008 dwar il-preżentazzjoni mill-Istati Membri tal-istatistika dwar l-akkwakultura u li jħassar ir-Regolament tal-Kunsill (KE) Nru 788/96 (1), u b’mod partikolari l-Artikolu 8(1) tiegħu,
Billi:
(1)
Skont l-Artikolu 8 tar-Regolament (KE) Nru 762/2008, fejn l-inklużjoni fl-istatistika ta’ settur partikolari tal-attivitajiet tal-akkwakultura tikkawża diffikultajiet mhux proporzjonati mal-importanza ta’ dak is-settur, il-Kummissjoni tista’ tippermetti lil Stat Membru li jeskludi dejta li tkopri dak is-settur mid-dejta nazzjonali mressqa jew li juża metodi ta’ stima li jintużaw biex tiġi pprovduta dejta għal aktar minn 10 % tal-produzzjoni totali.
(2)
Saru talbiet mir-Repubblika Ċeka, il-Gran Dukat tal-Lussemburgu u r-Repubblika tal-Awstrija biex jiksbu derogi.
(3)
L-informazzjoni pprovduta mir-Repubblika Ċeka, il-Gran Dukat tal-Lussemburgu u r-Repubblika tal-Awstrija tiġġustifika li għandhom jingħataw dawk id-derogi.
(4)
Il-miżuri stipulati f’din id-Deċiżjoni huma skont l-opinjoni tal-Kumitat Permanenti dwar Statistika Agrikola, stabbilit bid-Deċiżjoni tal-Kunsill 72/279/KEE (2).
(5)
Il-miżuri stipulati f’din id-Deċiżjoni jikkomplementaw id-Deċiżjoni tal-Kummissjoni 2010/76/UE tad-9 ta’ Frar 2010 dwar perjodu tranżitorju għall-implimentazzjoni tar-Regolament (KE) Nru 762/2008 tal-Parlament Ewropew u tal-Kunsill dwar il-preżentazzjoni mill-Istati Membri tal-istatistika dwar l-akkwakultura għal dak li jikkonċerna r-Repubblika Ċeka, il-Ġermanja, il-Greċja, l-Awstrija, il-Polonja, il-Portugall u s-Slovenja (3).
ADOTTAT DIN ID-DEĊIŻJONI:
Artikolu 1
1. Ir-Repubblika Ċeka tista’ tippreżenta, għall-valur tal-produzzjoni ta’ kull speċi minbarra s-Cyprinus carpio (Karpjun Komuni), dejta stmata biss, għal perjodu li jispiċċa fil-31 ta’ Diċembru 2012.
2. Din id-deroga qed tingħata għas-snin ta’ referenza 2009-2011.
Artikolu 2
1. Il-Gran Dukat tal-Lussemburgu qed jingħata deroga mill-obbligu tiegħu li jippreżenta l-istatistika dwar is-settur kollu tal-akkwakultura għal perjodu li jispiċċa fil-31 ta’ Diċembru 2012.
2. Din id-deroga qed tingħata għas-snin ta’ referenza 2008-2011.
Artikolu 3
1. Ir-Repubblika tal-Awstrija tista’ tibgħat, għall-valur tal-produzzjoni ta’ kull speċi u għall-produzzjoni ta’ kull speċi fis-settur tal-imfaqas u tal-għadajjar għat-trobbija tal-ħut, dejta stmata biss, għal perjodu li jispiċċa fil-31 ta’ Diċembru 2012.
2. Din id-deroga qed tingħata għas-sena ta’ referenza 2011.
Artikolu 4
1. Din id-Deċiżjoni hija indirizzata lir-Repubblika Ċeka, lill-Gran Dukat tal-Lussemburgu u lir-Repubblika tal-Awstrija u għandha tiġi nnotifikata lilhom.
2. Din id-Deċiżjoni għandha tkun effettiva meta ssir it-tali notifika.
Magħmul fi Brussell, it-22 ta’ Settembru 2011.

Labels: 4
19
6
12
15